Никшићке новине Оногошт су објавиле писмо из Петрограда од 14. јануара 1900. у којем Ј. Анџелацки описује прославу Светог Саве у Казањској саборној цркви. Поред Руса, свечаности су присуствовали и Срби из Црне Горе и Србије. Истог дана, свечаност је навече настављена, у словенском добротвоном друштву. Атанасије Васиљев Васиљевич, чувени руски "литератор" и државник, је прво "напио" за здравље српских владара - краља Александра и књаза Николе и цијелог српског народа у Србији и Црној Гори и осталим српским земљама. У здравици је спомињао јуначку борбу, коју су узалудно издржали у српско-турском рату, храбри Херцеговци, којима је он као руски изасланик и човјек који искрено љуби Србију и све српско, дао богату материјалну помоћ. У здравици је споменуо име Богдана Зимоњића и других херцеговачких војвода и првака. Том приликом је рекао да је вазда волио српски народ, али од када је био у Црној Гори и Херцеговини и својим очима видјео српске витезове на бојноме пољу, гдје јуначки умиру и крв своју пролијевају за крст часни и слободу златну, да је српски народ заволио још више. Здравицу је завршио жељом да се ослободе неослобођене српске земље и да се уједини српство.